הסטארט-אפ הישראלי סטרטוסקייל (Stratoscale), שהקים היזם הסדרתי אריאל מייסלוס, הגיש היום (חמישי) בקשה למינוי מפרק ונמצא לקראת סוף דרכו. החברה, שמפתחת כלי תוכנה לניהול דאטה סנטרים בארגונים, ניהלה מגעים למכירה שלא צלחו, וכעת היא מקווה למכור את הטכנולוגיה והנכסים שלה.
הסטארט-אפ, שמעסיק כיום כ-60 עובדים במשרדיה בישראל ובקנדה, הוקם ב-2013 על ידי מייסלוס ואיתי בוגנר, שעזב את החברה לטובת הקמת מטא נטוורקס. סטרטוסקייל גייסה עד היום 70 מיליון דולר, ובין משקיעיה זרועות ההשקעות התאגידיות של אינטל, סיסקו וקוואלקום, לצד קרנות ההון סיכון באטרי ובסמר.
"הייתה לנו הזדמנות מדהימה לבנות משהו יוצא דופן וחיפשנו את הבית המתאים", הסביר מייסלוס בשיחה עם TheMarker. "כשבונים מוצר גדול וכדי להזיז דברים בשווקים ולהשפיע על ענקים צריך דחיפה מחברה גדולה. קשה להיות סטארט-אפ קטן שמוכר גלובלית - היינו צריכים עזרה. כרגע לא מצאנו מישהו שיקנה את הטכנולוגיה ואת המוצר שפיתחנו, אבל אנחנו עדיין עובדים על זה".
מייסלוס הוא יזם מוכר באקוסיסטם הישראלי. הוא היה ממייסדי חברת אנוביט, שנרכשה בסוף 2011 על ידי אפל תמורת 390 מיליון דולר. לפני כן הוא היה ממייסדי חברת פסעבה שנרכשה על ידי PMC תמורת 300 מיליון דולר.